Սիրտը փաստորեն հանդիսանում է օրգանիզմի շարժիչը, որը մշտապես աշխատում է չափազանց մեծ բեռնվածությամբ: Մարդու կյանքի ամբողջ տևողության ընթացքում նա ռիթմիկ կերպով կծկվում է և յուրաքանչյուր կծկման ժամանակ անոթային հունի մեջ է ուղարկում միջին հաշվով 60-70 սմ3 արյուն: Սրտի աշխատանքի չափերը ճիշտ պատկերացնելու համար պետք է հիշել, որ մի ժամվա ընթացքում սիրտը մղում է 240 լիտր արյուն, իսկ մի օրվա ընթացքում սրտի միջով անցնում է 5-6000 և ավելի լիտր արյուն: Եվ սիրտը այդ տաժանակիր աշխատանքը տանում է մարդու ամբողջ կյանքի ընթացքում շատ համեստ և հնազանդ, բոլորովին չանհանգստացնելով իր տիրոջը: Բավական է նրա հետ ճիշտ վերաբերվել, ճիշտ կազմակերպել հանգստի, սննդի ռեժիմը և պահպանել հիգիենիկ անհրաժեշտ կանոնները և սիրտը կկատարի իր ծանր պարտականությունները արվեստի բոլոր օրենքներով: